ऐसा तब होता है, जब ‘ए.जेड.टी’ का इस्तेमाल दूसरी दवाओं के साथ कराया जाता है। देश में एड्स की महामारी तेजी से बढ़ी है। इसे रोकने के लिए भारत के पास जो विकल्प मौजूद है, वह यह कि हम इसके लिए रोग-निरोधी उपाय अपनाएं। इसके लिए हमें सर्वाधिक जोखिम वाले रोगियों की पहचान करनी होगी। ऐसा संदिग्ध व्यक्तियों की जांच करके और ज्यादा से ज्यादा लोगों को ‘एड्स’ के जानलेवा खतरों के बारे में अधिक से अधिक जानकारी प्रदान करके किया जा सकता है। अपनी पारंपरिक चिकित्सा विधियों में इस रोग से बचने और रोग ग्रस्त हो जाने पर अपनी प्राण रक्षा के उपायों की जानकारी प्राप्त करके, समुचित शोध करना होगा। भारत के लोग जिस अन्य महारोग से तिहाई से ज्यादा मरते हैं वह है- जठरांत्र संबंधी गड़बड़ियां (गेस्ट्रो-एंट्राइटिस)। इस महारोग को समूल नष्ट किया जा सकता है, लोगों के लिए अच्छा, शुद्ध, पीने का पानी और उनके रहने और काम करने के स्थानों को साफ-सुथरा और प्रदूषण रहित बनाकर। इन उपायों के अलावा, इस महारोग के हो जाने पर उसे दूर करने के लिए सरल, सुरक्षित और कम खर्च वाली निदान विधि की खोज करनी होगी।